Yosias a ngádzə́mē Páska Ǹtondôbə á Yērúzalɛm; bə́ ngáwé mān ńtómbá Páska ámōs áwômo ai nyinǎ yā ngɔn ósú. 2A wónó bəfada á bitɔá byábán a və́ə́ fə̄ bɔ́ ngul á nyɔ́l ású esíé yā Ndá Ǹtondôbə. 3Ńdɔ a ngádzó ai bəlevíta yā bə́ ngábələ́ ésīē yā áyə́gələ Ísraɛ̂l ásə á bə́ ngáfúbuban ású Ńtondôbə nâ: “Fudígan m̀fúfúb árə́ka é Ndá Salomóŋ, mɔ́n Dávid, ǹkúkúmá yā Ísraɛ̂l, a ngálóŋ, myǎyəan kīg fə nyé bǎd bəgə́ á bītúl éyɔŋ dzí, syéán Ǹtondôbə Zambá wāān ai ayɔŋ díé Ísraɛ̂l. 4Tə́bə́gán anə́ mə̄ndá mə́ bod, anə́ mīńsámbá myáán mí nə́, anə́ ḿból Dávid ǹkúkúmá yā Ísraɛ̂l a ngátil bân Salomóŋ, mɔ́n wōē. 5Tə́bə́gan á ḿfúfúb étɔbɔgɔ, anə́ ngab məndá mə́ bod mə́ bəbə́nyɔ̄ŋ mə́ nə́, bǒd yā áyɔŋ ai ákyaí ngab bibəgá mə́ndá mə́ bǒb bəlevitá mə́ nə́. 6Tsígán Páska, mǐ fúbugǔ fə mína bə́bēn, mǐ vɔ́ligi bəbə́nyāŋ báán, nâ mǐ bɔ anə́ ḿból ébūg Ńtondôbə̌ yā Mósɛs a ngákalan mínā yáyi. 7Ńdɔ Yosias a ngávə́ ású bǒd yā áyɔŋ, anə́ mə̄túnuŋa mə́ Páska, ású ébá bə́sə̄ bə́ ngábə́ vālá biyə́m bitɔ́g, bitɔŋ míńtómbá ai bíkə́lá á táŋ bakúda məwóm mə́lɛ́, ai bəyóm bə́ nyag bakúda bə́lɛ́, bí sɔ̂ á byə́m bí ńkúkúmá. 8Bədzóē bóé bɔ̂ bə́ ngákándī fə mətúnuŋǎ yā bɔ́ bə́bēn bə́ vâ ai m̀bəmbə ǹnə́m ású áyɔŋ, bəfada ai bəlevíta. Hilkiyahu, Zekaryahu ai Yehiel, bədzóē bə́ ósú yā Ndá Zambá, bə́ ngávə́ bəfada ású mə́túnuŋa mə́ Páska, bitɔŋ míńtómba ai bíkə́lá bakúda bə́bɛ̄ ai miǹtɛd mísaman, ai bəyóm bə́ nyag miǹtɛd mílɛ́. 9Konanyahu ai Shemaya, ai Netânel bəbə́nyāŋ, ai Hashavyahu ai Yéiel ai Yozabad, bədzóē yā bəlevíta, bə́ ngávə́ bəlevíta, ású mə́túnuŋa mə́ Páska bitɔŋ míńtómbá ai bikə́lá bakúda bə́tán ai bəyóm bə́ nyag miǹtɛd mítán. 10Éyə esíé é ngákomoban ná: bəfada é vóm wābán, bəlevíta bɔ̂ á mə̄sú bísíé mábán anə́ ábéndē ńkúkúmá á ngábə́. 11Ńdɔ̄ bə́ ngátsíg ńtómbá Páska; bəfada bə́ ngamyam məkǐ yā bə́ nɔŋɔ́ á mɔ́ bəlevíta, bəlevíta bə́ ngabɛ tsíd. 12Éyɔŋ bə́ vâ bǒd yā áyɔŋ é ngáb dzabán, anə́ bifas mə́ndá mə́ bod bí nə́, bə́ ngákándī mə́túnuŋa bádígi bə́ tə́lé mɔ́ á mgbág, ású yə̄ nâ bə́ və Ńtondôbə mətúnuŋa anə́ ńtilán ó nə́ á kálada Mósɛs. Éyə̄ fə̄ bə́ ngábɔ̄ nálā ai bəyóm bə́ nyag.